
Ki felel a végén? A tagi felelősség korlátoltsága a jogi személy gazdasági társaságok esetében

Dolgozatom témája a jogi személy gazdasági társaságok esetében alkalmazható felelősség-áttörés. Kiindulópontom a jogi személy tagoktól elkülönült önálló jogalanyisága és tagjai bizonyos esetekben történő felelősségre vonásának szükségessége közti ellentétet volt. Azokat az eseteket vizsgáltam, amikor egy korlátolt tagi felelősségű társaság tagjai e korlátozott felelősségükkel, a társaság elkülönült jogalanyiságával olyan mértékben visszaélnek, hogy a jogi személy tagok személyétől elkülönült, önálló jogalanyiságát és felelősségét figyelmen kívül kell hagyni. A korlátolt felelősség különösen jelentős jogintézmény, alapja lehet egy vállalkozási tevékenység adott társasági formában történő megkezdésének szintúgy, mint az e felelősségi alakzattal való visszaélések sokaságának. Arra próbálom felhívni a figyelmet, hogy a korlátolt felelősség, valamint a jogi személyiség létjogosultságának alapja korántsem az ezzel visszaélni kívánó, csalárd magatartásokat megvalósító személyek cselekedeteihez jogszerű álca biztosítása.
Elsőként a hitelezővédelmi okokból történő felelősség-áttörés eseteit mutatom be; hogy milyen magatartásokban nyilvánul meg a korlátolt felelősséggel való visszaélés. E pontban hangsúlyozom, hogy a felelősségátvitel nem mögöttes jellegű, hanem sui generis deliktuális kártérítési kötelezettség. Szabályozásunk legfőbb hibájának a felelősségátvitel megállapításának a társaság megszűnéséhez való kötését tartom; e kérdés körében a Szegedi Ítélőtábla ajánlását részletezem.
Második témakör a társaságba bevitt apportért való felelősség, amit megközelítek az apportot szolgáltató és azt adott értéken elfogadó tagok felelősségének oldaláról. Itt is számba veszem a szabályozás visszásságait, ezek közül az apport felülértékelésével kapcsolatos büntetőjogi tényállás hatályon kívül helyezését emelem ki.
Ezt követően a konszern alapján megvalósuló felelősség-áttörést, a tartósan hátrányos üzletpolitika megvalósulásának kritériumait vizsgálom.
Külön pontban elemzem a felszámolási eljárásban megvalósuló felelősségátvitelt, a megállapítási–és marasztalási pert.
A dolgozat utolsó szerkezeti egységében az amerikai lepelátszúrás doktrínáját mutatom be, követendő példaként arra, hogy milyen irányban lenne szükséges lépni jogalkotásunknak ahhoz, hogy a felelősség-áttörés megvalósítsa a célt, amiért életre hívták, ne tartalmában kiüresedett jogintézmény legyen.



